《雨后于都司分种红蕉》
明代·陆深

今日不知来日事，百年枉作万年图。青青一种芭蕉树，春雨敷年秋雨枯。

忆昨岁晚雪飞白，都阃门墙映红碧。依稀记得建阳过，南北东西总为客。

建阳县令薛给事，开尊北堂邀我至。对花云是美人蕉，不怕风霜逞娇媚。

前月京师附书还，为传给事死谏官。见花怜花为花恼，万丈雪山毛骨寒。

都司刘郎举武举，每以危言动天子。螭头豹尾不肯留，独鞚花虬行万里。

万里边庭绝羽书，手种芭蕉三百株。一宵蹄齧苦不戒，粉碎玉人伤绿珠。

共汝朝来有归兴，细雨沈沈满三径。携锄斸取旧根荄，且种窗前欹枕听。

作者简介：（1477—1544）明松江府上海人，初名年，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。